Kilpapelaamisesta tulee yksi maailman suosituimmista urheilulajeista seuraavan kymmenen vuoden sisällä.

Kilpapelaaminen on tämän hetken ykköstrendi ympäri maailmaa. Suomessa tällä hetkellä vain kourallinen saa elantonsa lajin parissa – parhaimmat tosin tienaavat satoja tuhansia euroja vuodessa.

Tulevien vuosien aikana tilanne kuitenkin muuttuu ja rajusti. Kymmenen vuoden päästä kilpapelaamisesta tulee kuitenkin yksi maailman suurimmista urheilulajeista harrastajamäärän ja rahaliikenteen osalta.

Seuraavan sukupolvenvaihdoksen myötä pelaaminen tulee nimittäin olemaan vielä yleisempää kuin nyt – ja huomattavasti suvaitumpaa.

Kasvatustieteilijä ja peliharrastaja Mikko Meriläisen mukaan suomalaisista 10–19-vuotiaista yli 80 prosenttia pelaa tällä hetkellä vähintään viikoittain ja päivittäin yli puolet. Potentiaalisia tulevaisuuden ammattilaisia meiltä löytyy siis huomattavasti enemmän kuin jalkapallon tai jääkiekon parista.

NÄIN asian pitääkin olla, sillä kilpapelaamisen parissa huipulle on vaikeampaa nousta kuin esimerkiksi jääkiekon, jos suhteutetaan lukuja pelaajamääriin.

Tulevaisuuden suomalaisammattilaiset saavat tukea muun muassa Vierumäen urheiluopistolta, jossa koulutetaan tällä hetkellä ensimmäistä kilpapelaamiseen erikoistunutta valmentajaa. Prakticum- ja Ahlman-ammattiopistoissa on noteerattu myös kilpapelaaminen, kun molemmissa kilpapelaaminen on otettu osaksi opetusohjelmaa.

Tällä hetkellä kilpapelaamisen parissa liikkuu reilut 400 miljoonaa dollaria vuosittain, mutta analyysejä tekevän Newzoon ennusteen mukaan vuoden 2019 aikana rikotaan jo miljardin dollarin rajapyykki.

Ei ihme että kasvuennuste on näin kova, sillä nyt jo suurimpia peliturnauksia seuraavat kymmenet miljoonat ihmiset. Vaikka matkaa Superbowlin kaltaisiin jättitapahtumiin on vielä, niin taakse jäävät nyt jo parhaimmillaan esimerkiksi NHL:n ja NBA:n finaalipelit.

EHKÄ nyt yhä useamman olisi korkea aika hyväksyä se, että tulevaisuuden urheilulajit eivät tarkoita enää välttämättä 20 pakkasasteessa hiihtämistä tai kaatosateessa juoksemista. Kilpapelaaminen on nimittäin seuraavalle sukupolvelle yhtä merkittävä juttu kuin yleisurheilu tai talviurheilulajit ovat tällä hetkellä monille suomalaisille.

Tämä asia ei muutu, vaikka sitä kuinka vastustaisi kommentoimalla uutisjuttujen kommenttiboksiin kovasanaisesti.